DECIZIA DE PUNERE ÎN APLICARE (UE) 2019/995 A COMISIEI

din 17 iunie 2019

de modificare a Deciziei de punere în aplicare (UE) 2016/2323 de stabilire a listei europene a instalațiilor de reciclare a navelor în temeiul Regulamentului (UE) nr. 1257/2013 al Parlamentului European și al Consiliului

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 1257/2013 al Parlamentului European și al Consiliului din 20 noiembrie 2013 privind reciclarea navelor și de modificare a Regulamentului (CE) nr. 1013/2006 și a Directivei 2009/16/CE (1), în special articolul 16,

întrucât:

(1) Articolul 6 alineatul (2) din Regulamentul (UE) nr. 1257/2013 prevede că armatorii au obligația să se asigure că navele destinate reciclării sunt reciclate doar în cadrul instalațiilor de reciclare a navelor incluse pe lista europeană a instalațiilor de reciclare a navelor publicată în conformitate cu articolul 16 din regulamentul respectiv.

(2) Lista europeană este stabilită în Decizia de punere în aplicare (UE) 2016/2323 a Comisiei (2).

(3) Danemarca a informat Comisia că două instalații (3) de reciclare a navelor situate pe teritoriul său au fost autorizate de autoritatea competentă în conformitate cu articolul 14 din Regulamentul (UE) nr. 1257/2013. Danemarca a furnizat Comisiei toate informațiile relevante pentru ca instalațiile respective să fie incluse pe lista europeană. Prin urmare, lista europeană ar trebui să fie actualizată pentru a include aceste instalații.

(4) După încorporarea Regulamentului (UE) nr. 1257/2013 în Acordul privind Spațiul Economic European (4), Norvegia a informat Comisia că cinci instalații de reciclare a navelor (5) situate pe teritoriul său au fost autorizate de autoritatea competentă în conformitate cu articolul 14 din regulamentul respectiv. Norvegia a furnizat Comisiei toate informațiile relevante pentru ca instalațiile respective să fie incluse pe lista europeană. Prin urmare, lista europeană ar trebui să fie actualizată pentru a include aceste instalații.

(5) Comisia a primit o cerere, în conformitate cu articolul 15 alineatul (1) din Regulamentul (UE) nr. 1257/2013, pentru includerea pe lista europeană a unei instalații (6) de reciclare a navelor situate în Turcia. După evaluarea informațiilor și a dovezilor justificative furnizate sau colectate în conformitate cu articolul 15 din regulamentul menționat, Comisia consideră că instalația este conformă cu cerințele prevăzute la articolul 13 din regulamentul respectiv pentru a efectua operațiuni de reciclare a navelor și pentru a fi inclusă pe lista europeană. Prin urmare, lista europeană ar trebui să fie actualizată pentru a include instalația respectivă.

(6) În plus, este necesar să se corecteze o eroare în ceea ce privește informațiile referitoare la articolul 16 alineatul (2) litera (d) din Regulamentul (UE) nr. 1257/2013 incluse pe lista europeană pentru instalația de reciclare a navelor situată în Finlanda.

(7) Prin urmare, Decizia de punere în aplicare (UE) 2016/2323 ar trebui modificată în consecință.

(8) Măsurile prevăzute în prezenta decizie sunt conforme cu avizul comitetului instituit prin articolul 25 din Regulamentul (UE) nr. 1257/2013,

ADOPTĂ PREZENTA DECIZIE:

Articolul 1 Anexa la Decizia de punere în aplicare (UE) 2016/2323 se înlocuiește cu textul din anexa la prezenta decizie.

Articolul 2 Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

Adoptată la Bruxelles, 17 iunie 2019. Pentru Comisie Președintele Jean-Claude JUNCKER

(1) JO L 330, 10.12.2013, p. 1.

(2) Decizia de punere în aplicare (UE) 2016/2323 a Comisiei din 19 decembrie 2016 de stabilire a listei europene a instalațiilor de reciclare a navelor în temeiul Regulamentului (UE) nr. 1257/2013 al Parlamentului European și al Consiliului privind reciclarea navelor (JO L 345, 20.12.2016, p. 119).

(3) FAYARD A/S și Stena Recycling A/S.

(4) Decizia nr. 257/2018 a Comitetului mixt al SEE din 5 decembrie 2018 de modificare a anexei XIII (Transporturile) și a anexei XX (Mediul) la Acordul privind Spațiul Economic European (nepublicată încă în Jurnalul Oficial).

(5) AF Offshore Decom, Green Yard AS, Kvaerner AS (Stord), Lutelandet Industrihamn and Norscrap West AS.

(6) Isiksan Gemi Sokum Pazarlama Ve Tic. Ltd. Sti.